**Кохерентност са просечним зарадама из истраживања РАД-1**

Разлике између варијабле D11 ‒ Трошкови за зараде, накнаде зарада и остале исплате запосленима, и бруто зарада из истраживања РАД-1 могу се објаснити разликама у методологији, тј. дефиницији и обухвату.

* **Дефиниција запослених** 
  + У истраживању РАД-1 под појмом запослени подразумевају се лица која имају заснован радни однос са послодавцем на одређено или неодређено време, без обзира на то да ли раде пуно радно време или краће од њега. Не сматрају се запосленим лица која раде на основу уговора о делу или на основу уговора о обављању привремених и повремених послова.
  + У ИТР под појмом запослени сматрају се и лица која раде на основу уговора о обављању привремених и повремених послова.
* **Дефиниције варијабли које се пореде**
  + У истраживању РАД-1 зараду, у смислу члана 105 Закона о раду, чини зарада која садржи порез и доприносе који се плаћају из зараде коју је запослени остварио за обављени рад и за време проведено на раду, затим увећана зарада, накнада зараде и друга примања (осим: накнаде трошкова за долазак и одлазак са посла, за време проведено на службеном путу у земљи и иностранству, отпремнине при одласку у пензију, солидарне помоћи, јубиларне награде, накнаде трошкова погребних услуга и накнаде штете због повреде на раду или професионалног обољења).
  + Трошкови за зараде, накнаде зарада и остале исплате запосленима (D11) подразумевају ширу дефиницију и, за разлику од зараде дефинисане истраживањем РАД-1, обухватају и накнаде трошкова запосленима за превоз на посао и са посла у висини цене превозне карте у јавном саобраћају, јубиларне награде, теренски додатак и накнаду за одвојен живот, исплате запосленима у хартијама од вредности, исплате запосленима у натури и остала давања запосленима која се не сматрају зарадом, као што су давања запосленима за поклоне деци запосленог (старости до 15 година живота за Божић и Нову годину) у вредности до неопорезивог износа, која су изузета из зараде (поклони поводом 8. марта и других празника, давања поклона деци преко 15 година старости и др.), и све друге накнаде трошкова који су изузети из зараде. Поред тога, имајући у виду и различиту дефиницију запослених, обухваћене су и накнаде зарада за обављање привремених и повремених послова. С друге стране, накнада зараде за боловање до 30 дана, која је укључена у зараду у истраживању РАД-1, у ИТР се сматра трошковима социјалних давања (D122).
* **Обухват истраживања и методологија узорка**
  + Месечно истраживање о запосленима и зарадама запослених (РАД-1) спроводи се на намерно изабраном узорку правних лица. Критеријум за избор у узорак представља број запослених, на основу којег се извештајне јединице бирају у узорак, од већих ка мањим. Узорак обухвата око 8000 извештајних јединица, што је око 65% од укупног броја запослених у привредним друштвима, предузећима, установама, задругама и другим организацијама. Узорком се обезбеђује репрезентативност података о укупним просечним зарадама на нивоу општине, а за регионе (територијални ниво НСТЈ 2) на нивоу области делатности. Истраживањем нису обухваћени запослени у Министарству одбране и Министарству унутрашњих послова Републике Србије. Подаци о зарадама запослених код приватних предузетника преузимају се из евиденција Пореске управе и придружују се подацима добијеним из месечног истраживања. Обухвата се око 65% запослених код предузетника. У обрачун просечних зарада не укључују се предузетници (лица која самостално обављају делатност/професију) који немају статус запослених.
  + ИТР је истраживање на бази случајног узорка којe обухвата пословне субјекте (правна лица и предузетнике) са 10 и више запослених.
* **Остале разлике**
  + У истраживању РАД-1 просечне зараде израчунавају се тако што се маса зарада исплаћених у извештајном месецу/години дели са бројем запослених према подацима кадровске евиденције на крају извештајног месеца (за годишњи податак - са збиром запослених за свих 12 месеци у години). Подаци о просечним зарадама односе се на све запослене према подацима кадровске евиденције, без обзира на то да ли су сви они у том месецу и примили зараде.
  + У ИТР у обзир се узимају само запослени који су примили зараду или накнаду зараде, док се масе трошкова за зараде, накнаде зарада и остале исплате (D11), које се односе на календарску годину, деле са бројем запослених који је изражен у еквивалентима пуног радног времена (*full-time equivalent* – FTE).

**Графикон**: Бруто зараде (РАД-1) и трошкови за зараде, накнаде зарада и остале исплате запосленима (ИТР)

Просечни месечни износи у години и индекси (2012 = 100)

На укупном нивоу, просечни месечни трошкови за зараде, накнаде зарада и остале исплате запосленима (D11) у 2016. години су били већи за 13,7% од просечних месечних (бруто) зарада у години. Разлог за то је превасходно чињеница да просечни месечни трошкови за зараде, накнаде зарада и остале исплате запосленима (D11) имају ширу дефиницију, односно обухватају исплате запосленима које се по члану 105 Закона о раду не сматрају зарадом, иако се не могу занемарити и остале методолошке разлике између ова два истраживања. У оба истраживања рангирање сектора делатности према висини зараде (РАД-1) и трошкова за зараде, накнаде зарада и осталих исплата запосленима (ИТР) у 2016. години даје приближно исту слику. И према једном и према другом истраживању, зараде односно трошкови за зараде су највиши у следећих пет сектора делатности: Финансијске делатности и делатност осигурања, Стручне, научне и техничке делатности, Информисање и комуникације, Рударство, Снабдевање електричном енергијом, гасом, паром и климатизација, са мањим одступањима од редоследа. С друге стране, сектор делатности Услуге смештаја и исхране је на самом зачељу када су у питању оба истраживања.

Према ИТР, просечни месечни трошкови за зараде, накнаде зарада и остале исплате запосленима (D11) повећани су у 2016. години, у односу на 2012, за 5,2%, док су, према истраживању РАД-1, просечне месечне (бруто) зараде у години повећане за 10,5% у истом том периоду. Уколико се имају у виду горе наведене разлике у дефиницији варијабли које се пореде, као и разлике у методологији узорка и обухвату, може се закључити да постоји висок степен кохерентности између истраживања РАД-1 и ИТР. Нешто нижи раст просечних месечних трошкова за зараде, накнада зарада и осталих исплата запосленима (D11) (ИТР) од просечних (бруто) зарада (РАД-1), у периоду од 2012. до 2016, имплицира да је тзв. основна зарада запослених у радном односу расла много више од осталих трошкова за зараде као што су накнаде за превоз, јубиларне награде, исплате у натури и сл., који су у овом периоду највероватније остали на истом нивоу. Пораст броја запослених који обављају привремене и повремене послове, а који нису обухваћени истраживањем РАД-1, и који по правилу имају нижу зараду од запослених у радном односу, такође доприноси нижем расту трошкова за зараде (D11), који је забележен у ИТР.

На основу података оба истраживања, највећи раст зарада (РАД-1) и трошкова за зараде (D11), (ИТР), у 2016. у односу на 2012. годину, забележен је у сектору делатности Информисање и комуникације и износи 39,8% (РАД-1), односно 38,8% (ИТР). Овај сектор делатности један је од три сектора у којима постоји највећи степен корелације у кретању зарада (РАД-1) и трошкова за зараде (ИТР). Друга два сектора делатности су Здравствена и социјална заштита и Финансијске делатности и делатност осигурања, у којима разлика у кретању зарада, односно трошкова за зараде у посматраном периоду износи око један процентни поен.

У секторима делатности Пoсловање некретнинама, Услуге смештаја и исхране и Остале услужне делатности разлика у кретању зарада (РАД-1) и трошкова за зараде (ИТР) јесте највећа. И док, према подацима ИТР за 2016. годину, трошкови за зараде, накнаде зарада и остале исплате запосленима (D11) бележе пад у односу на 2012. годину, према подацима истраживања РАД-1, просечне зараде у истом том периоду расту. Међутим, ова супротна динамика кретања може се тумачити у корист кохерентности ова два истраживања. Наиме, за ове секторе карактеристично је да се обављају у оквиру мањих пословних субјеката, чија је заступљеност у ИТР репрезентативна, с обзиром да је случајни узорак стратификован и према величини предузећа, за разлику од истраживања РАД-1, где је методологија узорка таква да управо већина ових пословних субјеката није обухваћена. Такође, за поменуте секторе делатности карактеристично је и то да запошљавају лица на привременим и повременим пословима који нису обухваћени истраживањем РАД-1, и чије су накнаде зарада (па и остали трошкови послодавца) знатно мање од зарада запослених у радном односу.